Olunaku Lwakusatu essaawa ziri ssatu ez’okumakya. We twogerera enkuba etonnyera ku bitundu ataano ku buli kikumi. Wabula essaawa we zinaawerera nnya omusana gusuubirwa okwaka.  Mmwe mwenna abasuubira okutambula musabibwa okubaako n’ebintu ebiyinza okubatangira okutoba. Muyinza okutambula ne manvuuli. Abakyala temwerabira okutambula n'obuveera bwe muyinza okwambala ku mitwe gyammwe okusobola okuzikuuma obutayonooneka. Bamaama mukubirizibwa okwambaza abato amasweta wamu n’okubasibirira ebyokulya n’okunywa ebibuguma.     
 Mu kiseera kino empewo eddukira ku misinde gya kkiromita kkumi n’emu buli ssaawa. Olunaku lugenda kusiiba nga lwa bbugumu erisuubirwa okubeera wakati wa ddiguli kkumi na mwenda ne amakumi abiri mu ssatu serusiyaasi. Enkuba esuubirwa kutonnya enkya n’Olwokutaano lwa wiiki eno olwo ssaako ku Bbalaza n’Olwokubiri lwa wiiki ejja. Wano abakozi mukubirizibwa okunnyuka nga bukyali kuba enkuba esuubirwa okutaataaganya abantu mu kaseera nga bannyuka. Mu ngeri y’emu mbakubiriza okuggala amangu amayumba kubanga empewo egenda kubeera nnyingi wamu n’okunywa ebintu ebibuguma okusobola okwetangira obunnyogovu. Nziramu okukkaatiriza nti abalimi eno sizoni yammwe era musige wabula mutandikireewo kuba enkuba eno egenda kuba ntono omulundi guno. Ku bannaffe abalimira mu ntobazi, mmwe mugira mulindamu kuba entobazi zisuubirwa okubooga amazzi era kiyinza okubaviirako okufiirizibwa, mbasaba mubeere bagumiikiriza mmwe mujja kusimba ng’enkuba etandise okukendeera awo we tunaatuukira mu mwezi Gwokutaano.